李流谦
元日泛舟分韵得大字
春从水际生，白石映浅濑。
一舟何自横，玄寄倏与会。
今日是何朝，亦恐鱼鸟怪。
晓暾破宿雨，换岁无此快。
柁工貌闲暇，一篙有三昧。
夷犹我无心，上下听汝辈。
断崖舂涛波。千古意不改。
中流浸玻璃，绿净吾苦爱。
林深故疎密，山远自明晦。
隔江见人家，短篱护畦菜。
蓑笠弄晚色，真乐在牛背。
稍能薄输征，武陵岂天外。
吾曹二三子，勿作碌碌待。
涛戎叹山何，尘凡累缨佩。
人生富贵哉，固有一事大。